Jan Dismas Zelenka

Jan Dismas Zelenka, rodným menom Jan Lukáš Zelenka (* 16. október 1679, Louňovice pod Blaníkem† 23. december 1745, Drážďany) bol český barokový hudobný skladateľ a kontrabasista. Z jeho tvorby sa zachovalo asi 200 skladieb, z toho 20 omší a 4 rekviem. K jeho najznámejším skladbám patrí Sub Olea pacis et palma virtutis conspicua orbi Regia Bohemiae Corona skomponovaná pri príležitosti korunovácie Karola VI. za českého kráľa.

Bol synom učiteľa a organistu v Lounoch. Študoval pravdepodobne na jezuitskom gymnáziu v pražskom Klementíne. Potom hral na kontrabas (presnejšie violon, nástroj veľmi podobný dnešnému kontrabasu) v pražskej kapele grófa Johanna Huberta Hartiga, jedného z českých miestodržiteľov. V roku 1710 alebo 1711 Zelenka odišiel do Drážďan. Tu nastúpil do dvornej kapely kráľa Augusta Silného. V roku 1729 bol menovaný za kapelníka chrámovej hudby, roku 1735 potom chrámovým skladateľom (Kirchen-Compositeur).

Kompozíciu študoval v Taliansku u Antonia Lottiho. V rokoch 17161718 študoval vo Viedni kontrapunkt u Johanna Josepha Fuxa. Podľa legendy žil krátky čas aj v Benátkach, kde sa mal stretnúť s Vivaldim.

Jeho skladateľské dielo bolo však rýchlo zabudnuté, lebo drážďanský dvor krátko po Zelenkovej smrti ovládol tzv. galantný štýl. Až neskôr bol Zelenka znovuobjavený, najprv Bedřichom Smetanom a v 20. storočí muzikológom Camillo Schoenbaumom.

V súčasnosti sa rekonštrukcii a interpretácii diel Jana Dismasa Zelenku venuje český dirigent, čembalista a hornista Václav Luks, ktorý jeho diela uvádza za podpory barokového orchestra Collegium 1704 a zboru Collegium Vocale 1704, ktoré boli vybudované v roku 2005.

 Referencie 

 Iné projekty 

Kategória:Českí hudobní skladatelia
Kategória:Skladatelia vážnej hudby
Kategória:Barokoví hudobní skladatelia